钦定古今图书集成/明伦汇编/官常典/第559卷 > 侯希逸
## 钦定古今图书集成/明伦汇编/官常典/第559卷 > 侯希逸

按《唐书》本传：“希逸，营州人。长七尺，丰下锐上。天宝末，
为州裨将，守保定城。安禄山反，使中人韩朝扬传命，
希逸斩以徇。禄山又以亲将徐归道为节度使，希逸
率兵与安东都护王元志斩之，遣使上闻，诏拜元志
平卢节度使。元志卒，副将李正己杀其子，共推希逸，
有诏就拜节度使兼御史大夫。与贼确，数有功，然孤”
军无援，又为奚侵掠，乃拔其军二万，浮海入青州据
之，平卢遂陷。肃宗因以希逸为平卢淄青节度使，自
是淄青常以平卢冠使。宝应初，与诸军讨平史朝义，
加检校工部尚书，赐实户，图形凌烟阁。希逸始得青，
治军务农有状。后稍怠肆，好畋猎，佞佛，兴广祠庐，人
苦之。夜与巫家野次，李正己因众怨，闭阖不内，遂奔
滑州。召还，检校尚书右仆射，知省事。大历末，进封淮
阳郡王。建中二年，迁司空。未及拜，卒，年六十二。遗敕
其子上还前后实封，赠太保。